SK Úradný vestník Európskej únie C 396/24

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 396/10

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ΜΕΣΣΑΡΑ“ (MESSARA)

ES č.: EL-PDO-0005-0973-14.02.2012

CHZO ( ) CHOP ( X )

1. Názov:

„Μεσσαρά“ (Messara)

2. Členský štát alebo tretia krajina:

Grécko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.5. Oleje a tuky (maslo, margarín, olej atď.)

3.2. Opis výrodbku, na ktorý sa vzťahuje názov uvedený v bode 1:

Ide o extra panenský olivový olej získaný mechanickým spracovaním olív (Olea europea L.) výhradne (100 %) odrody Koroneiki. Extra panenský olivový olej Messara má pri fľaškovaní tieto fyzikálno-chemické a organoleptické vlastnosti:

Fyzikálno-chemické vlastnosti: — kyslosť (obsah kyseliny olejovej v hmotnostných percentách): ≤ 0,6 — Κ232: ≤ 1,80 — Κ270: ≤ 0,3 — peroxidy (meq O2/kg): ≤ 8,5 — vosky: ≤ 130 mg/kg — kyselina olejová: 75 – 83 % — celkový obsah nenasýtených mastných kyselín: ≥ 84 % — pomer kyseliny olejovej ku kyseline linolovej: ≥ 10 — kampesterol: ≥ 3,8 % ≤ 4 % celkových sterolov — stigmasterol: ≥ 1,5 % celkových sterolov — stigmastadiény: ≤ 0,05 ppm — Δ ECN42: ≤ 0,1 — polyfenoly: ≥ 100 mg/kg olivového oleja — halogénované rozpúšťadlá: stopy

Organoleptické vlastnosti: — farba: jasno zelená, pri dozrievaní sa mení na zeleno-žltú — medián defektoru Md = 0 — medián ovocnosti Mf = 4,0 — ovocnosť: 4,0 – 5,0 — pikantnosť: 3,5 – 4,0 — horkosť: 3,0 – 3,5

3.3. Suroviny (len pri spracovaných výrobkoch):

Surovinou používanou na výrobu olivového oleja Messara sú olivy odrody Koroneiki (100 %).

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Pestovanie, preprava, čistenie a spracovanie olív, ako aj zaraďovanie olivového oleja do tried, sa musí vykonávať v určenej zemepisnej oblasti výroby.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

—

4. Stručné vymedzenie zemepisnej oblasti:

Olej sa vyrába v regióne Messara, ktorý leží južne až juhozápadne od prefektúry Heraklion, južne od hory Psiloritis, severne od hory Kofinas a tiahne sa po pobrežie Líbyjského mora. Na východe sa rozprestiera po zemepisné hranice správnej oblasti Asterousia a na západe až po záliv Messara na hraniciach s prefektúrou Heraklion. Podľa správneho programu Kallikratis zahŕňa celú správnu oblasť Faistos, časť samosprávnej oblasti Gortina (celé obce Rouva, Gortina a Kofina) a časť samosprávnej oblasti Arhanes – Asterousia (celú obec Asterousia).

5. Spojenie so zemepisnou oblasťou:

5.1. Špecifickosť zemepisnej oblasti:

Špecifické geografické podmienky tejto najjužnejšej oblasti európskeho kontinentu, kde sa pestujú olivy, sú výnimočné a tvoria takú mikroklímu, ktorá je osobitne vhodná na rozvoj pestovania olív a ktorú nemožno nájsť v žiadnom inom regióne Kréty ani Grécka.

Pôda

Oblasť má charakter zvlnenej nížiny s priemernou nadmorskou výškou 150 m. Pôda má priemerné zloženie a ílovitý charakter. Je vápencová s obsahom 30 – 50 % CaCO3 a má priemerný až nízky obsah organickej hmoty (0,8 – 1,2 %). Jej pH je neutrálne a mierne zásadité.

Klíma

Klíma je horúca a suchá bez mrazov. Najstudenším mesiacom je január s teplotami 6,7 až 15,7 °C (s priemerom 11,2 °C), pričom najhorúcejším je júl s teplotami medzi 20,3 a 33,1 °C (priemerne 28,5 °C). Najvyššia priemerná teplota bola zaznamenaná v júli, a to 34 °C, kým najnižšia priemerná bola zaznamenaná v januári, a to 6 °C. Počas letných mesiacov sa pravidelne vyskytujú vlny horúčav s teplotami prevyšujúcimi 40 °C a niekedy dokonca v sprievode výnimočne suchých a horúcich vetrov z Afriky. Počas dňa dochádza k významným teplotným rozdielom, pričom úroveň slnečného svitu je vysoká a počet slnečných dní presahuje 150 dní ročne. Priemerná mesačná relatívna vlhkosť sa pohybuje od 46,8 % (v júli) do 74 % (v januári). Počas zimných mesiacov napadá priemerne okolo 100 mm zrážok, ale počas letných mesiacov skoro vôbec neprší. Priemerný úhrn zrážok ročne je 534,9 mm. Vzhľadom na to, že odroda Koroneiki môže v tejto určenej oblasti, ktorá leží v nízkej nadmorskej výške a kde sa nevyskytujú mrazy, dosiahnuť svoj maximálny potenciál, považuje sa preto za najvhodnejšiu na pestovanie a výrobu uvedeného olivového oleja.

5.2. Špecifickosť výrobku:

Výrobok má stredne intenzívnu ovocnú arómu olív v kombinácii s vyváženou ovocnou pikantno-horkou chuťou.

Olivový olej Messara má nízku kyslosť nepresahujúcu hodnotu 0,6. Výnimočné nízke absorpčné indexy (Κ232 ≤ 1,80 a Κ270 ≤ 0,13) a rozdiely v absorpčných koeficientoch (≤ – 0,001) dokazujú čerstvosť výrobku, zatiaľ čo nízke peroxidové číslo (≤ 8,5) priamo súvisí s výbornou skladovateľnosťou.

Obsah kampesterolu je obzvlášť vysoký (viac ako 3,8 % celkových sterolov), hoci nepresahuje hornú hranicu 4 %. Táto osobitná charakteristika sa vyvinula vďaka jedinečným horúcim a suchým podmienkam v tejto oblasti.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Kombinácia vápencovej pôdy, ktorá je relatívne chudobná na organickú hmotu, a vysokého vystavenia olív slnečnému svetlu prispieva k zvýšenej koncentrácii aromatických zložiek. Kopcovité oblasti sú vďaka svojmu reliéfu na miestach, kde prechádzajú do nížiny, dostatočne vystavené slnku.

Okrem toho odroda zreje skoro, čo znamená, že rast a dozrievanie ovocia prebieha v čase najdlhšieho slnečného svitu, čo zas prispieva k zvyšovaniu obsahu aromatických zložiek olivového oleja. Skoré kvitnutie resp. nasadenie plodov a následné skoré dozrievanie špeciálne podporujú klimatické podmienky prevládajúce v daných obdobiach. Chladné počasie a nízka relatívna vlhkosť (okolo 60 %), ktoré prevládajú v posledných dvoch dekádach apríla (okolo 18 °C), podporujú tvorbu a opeľovanie kvetov. V nasledujúcom období sa teplota pohybuje okolo 22 °C, čo umožňuje uspokojivé nasadenie plodov. Treba poznamenať, že skoré kvitnutie a nasadenie plodov sú v obdobiach rastu a dozrievania ovocia rozhodujúcimi faktormi, čo spadá do obdobia, keď je v oblasti dobré počasie, keďže zatiahnutá obloha sa vyskytuje prevažne v zimných mesiacoch. Výsledkom tohto faktu a reliéfu, ktorý umožňuje, aby boli olivy čo najviac vystavené slnku, ako aj vhodných pracovných postupov pestovateľov a spracovateľov počas pestovania, zberu a spracovania olív je výroba tohto špeciálneho extra panenského olivového oleja.

Okrem toho horúce a suché podnebie oblasti obmedzuje aktivitu olivovej muchy poškodzujúcej plody, v dôsledku čoho je výsledný produkt vysokej kvality a nízkej kyslosti.

Výsledkom veľmi vysokých zaznamenaných teplôt v letných mesiacoch je prirodzene vysoký obsah kampesterolu v olivovom oleji, čo je pre túto oblasť charakteristické. Úrovne obsahu kampesterolu sú zvlášť vysoké najmä vďaka predĺženým vysokým teplotám zaznamenaným v Messare počas letných mesiacov (niekedy presahujúcim 40 °C) a stres z nedostatku vody, ktorému sú stromy vystavené. Vysoký obsah nutrične hodnotných nenasýtených mastných kyselín sa takisto tvorí vďaka tejto klimatickej zvláštnosti.

Pestovanie olív je neoddeliteľnou súčasťou histórie a kultúry Kréty. Prvá overená prítomnosť olivovníkov na tomto ostrove sa datuje do stredného neolitu (5400 – 4400 p. n. l.) a výroba olivového oleja z ich ovocia začína v tom istom období. Počas ranného minojského obdobia (2800 – 2300 p. n. l.) rástli na Kréte celé háje olivovníkov a divých olivovníkov vrátane lesa Kapetaniana na nížine Messara. Pestovanie olív a ich spracúvanie sa úzko spájali s výživou, hospodárstvom, uctievaním bohov a kultúrou. Za zmienku stojí najmä spojenie medzi olivami, výrobkami z nich a náboženskými rituálmi. Artefakty z minojskej kultúry, ktoré sa dodnes uchovali, ako sú oválne (v tvare hrušky) kamenné lisy so žľabom okolo nádoby a výtokom, ktoré sa našli v obciach Faistos a Kommos, sú dôkazom existencie olív v tomto období.

Vďaka svojej vynikajúcej kvalite olivový olej Messara už vyhral dve ceny. Počas 2. Festivalu olivového oleja a olív, ktorý organizovala európska sieť regionálneho rozvoja (EDPA) v Aténach 9. až 11. mája 2008, udelili rozhodcovia súťažiacemu olivovému oleju z nížiny Messara vyrobenému 100 % z odrody Koroneiki a predloženému Úniou poľnohospodárskych družstiev (EAS) Messary striebornú medailu za jeho kvalitatívne vlastnosti. Na 4. Festivale olivového oleja a olív v Aténach 12. až 14. mája 2010 v 2. súťaži extra panenských olivových olejov získal olivový olej z Messary predložený EAS Messara bronz za chuť.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.minagric.gr/images/stories/docs/agrotis/POP-PGE/prodiagrafes_elaioladou_Messara.pdf

(1) Ú. v. EÚ L 93, 31.3.2006, s. 12.